यहाँ हम उस समाज की चर्चा कर रहें हैं (अर्थात मुस्लिम समाज) जिसका वर्णन भगवान दास मोरवाल ने 'हलाला' उपन्यास में किया है । उपन्यास के केंद्र में जाने से पहले हमें ‘हलाला’ शब्द का अर्थ जानना आवश्यक है । हलाला यानी तलाक शुदा औरत किसी दूसरे मर्द से निकाह करे और फिर उससे तलाक या उसकी मौत के बाद ही वह पहले शौहर के लिए हलाल होती है इसी का नाम ‘हलाला’ है । हलाला मुस्लिम समाज की एक ऐसी प्रथा है जिसमे एक तलाकशुदा पत्नी को अपने पति से दोबारा निकाह करने के लिए उससे पहले किसी दूसरे मर्द से निकाह करना पड़ता है | यही नहीं उसके साथ हमबिस्तर भी जरुरी है | यह उपन्यास मुस्लिम समाज को केंद्र में रखकर लिखा गया है । जिसमें उस समाज के जीवन के विविध पहलुओं को उजागर किया गया है । जिसमें संयुक्त परिवार में हो रहे रोज-रोज के झगड़े और स्त्री शोषण का चित्रण हुआ है । धर्म की आड़ में स्त्री को इतना परेशान किया जाता है कि वह जानवर से भी बदतर जीवन जीने को मजबूर होती है -"दरअसल हलाला धर्म के नाम पर बनाया गया एक ऐसा कानून है, जिसने स्त्री को भोग्या बनाने का काम किया है सच तो यह है कि हलाला मर्द को तथाकथित सज़ा देने के नाम पर गढ़ा गया षड्यंत्र है जिसका खमियाजा अन्तत: औरत को ही भुगतना पड़ता है । सज़ा भी ऐसी जिसे आदिम बर्बरता के अलावा कुछ नही कहा जा सकता"1